Dan Șova a spus că nu vrea să discute despre dosarul său și a declarat din nou că nu va demisiona din funcție.

Reporter: Într-un interviu, Gabriel Oprea spunea că în locul dvs. și-ar fi dat demisia.

Dan Șova: Nu comentez.

Reporter: Se pune problema unei demisii?

Dan Șova: M-ați mai întrebat de mai multe ori și v-am spus că nu.

Reporter: Tot Gabriel Oprea spunea că l-ați băgat și pe Victor Ponta într-o problemă cât casa.

Dan Șova: Ar trebui să comentez dosarul și nu comentez dosarul.

Reporter: Credeți că din cauza dvs. a ajuns să fie implicat premierul în dosar?

Dan Șova: Nu comentez dosarul. Vă spun că nici eu, nici premierul n-am încălcat legea în niciun fel.

Reporter: Ați stat de vorbă cu Victor Ponta recent?

Dan Șova: Niciodată.

Senatorul a adăugat că nu are voie să ia legătura cu Victor Ponta – o măsură în cadrul controlului judiciar, stabilit până pe 4 iulie.

„Nu stau de vorbă cu procurorii. Îi ascult, mă supun măsurilor, nu e un dialog”, a adăugat el.

Procurorii DNA îl acuză pe Dan Şova de fals în înscrisuri sub semnătură privată (17 infracțiuni), evaziune fiscală în formă continuată şi spălare de bani. În aceeași cauză, față de Dan Şova se efectuează și acte de urmărire penală pentru trei infracțiuni de complicitate la abuz în serviciu în dosarul Rovinari-Turceni. În același dosar este urmărit penal și Victor Ponta.